Так называлася выстава акварэляў Уладзіміра Рынкевіча. (27.11 – 21.12.2008, Галерэя “Панарама” – Нацыянальная бібліятэка Беларусі, 22 паверх). У імклівасці часу важныя падзеі перамешваюцца са штодзённымі, мітуслівымі, дробязнымі, пакідаючы ўспаміны толькі асобных эпізодаў жыцця, найбольш яркія ўражанні ад перажытага. Пачуцці моцныя і нязначныя, быццам нанізаныя на ніту часу, утвараюць эфімернае, эмацыянальнае адлюстраванне жыцця. Азначаная канцэпцыя выставы з’яўляецца ідэйным стрыжнем экспазіціі, якая аб’ядноўвае работы розных тэм: “Брэтань”, “Вясковыя гісторыі”, “Вячэрняя Еўропа”, “Восеньская лірыка”.